امین کامل ـ منفردسخن ور بشرؔ بشیر "امین کٲملن بخش کاشرِ شٲعری اکھ نوو تہ ہاوُن باوُن لایق آہنگ" یہ چھے صرف اکھ سپوزیشن برابر توتانۍ یوتانۍ یہ کھرٕ سپد ِ زِ کٲملس برونٛہہ کُس آہنگ اوس کٲشرِ شٲعریہ؟امۍ کتھ حدس تام کوٚر ر یوایژن ہندۍ حد پھٹرتھ کٲشرس شعرٕ ادبس برژرکنہ ریوایژن ہندٮ۪ن حدن منز روٗزتھے چھ تسندۍ تجربہ باقین ہندہ نشہِ بیون۔یا یہِ تہِ ہیکہ سپدتھ زِ یہ بیان چھ صرف بیان، یتھ نہ تسٕنزِ شٲعریہ ستۍ کہٕنۍ واٹھ چھ۔ یوتانۍ کٲشرِ شٲعریہ ہند تعلق چھ امیک ساروےٕ کھۅتہ بوڈ حصہ چھ لولہٕ شٲعری ہند یتھ منز پرٛتھ جایہِ محبوبہٕ سند تصور،راونُک تہٕ لبنُک خیال یا زندٕ روزنک تہ مرنک سوال چھ۔للہِ ؔ نِش تہ لبو اسۍ یہے بنیادی کتھ۔شیخہٕ شرکٮ۪ن منز تہ چھ تمیک بے یہ شٲعرس نا پسند چھ، تمیُک احساس یہ انسان چھ تہ تمیک طمع،طمہے یوت نہ بلکہ ازلی تہ ابدی مقصد زٲنتھ تتھ پتھ کینہہ تہ قربان کرنٕچ یژھ یہ تسنزن نظرن منز پوشہِ وُن تہ سکون دِیٛن چھ۔ حبہٕ خوتونؔ تہ أرنہٕ مالہؔ ہندٮ۪ن غزلن ہنز بنیاد چھ لولے تہٕ محمود گٲمیؔ،رسول میرؔتہ مہجورؔ تہ چھ یتھۍ نے تھورن متۍ کران باسان۔ترقی پسند دورس منز یودوے یہ نظریہ بدلان چھ مگر بہ ونہٕ تتھ صرف ہیٚژ ہنز تبدیلی۔بنیٲدی تجربہ چھ اتہ تہ سے۔گویا امین کٲملسؔ تانۍ واتان واتان پرٲوۍ کٲشرِشٲعری صرف ہیٚتی مزازکۍ منزل۔کٲملسؔ یاکانسہ تہ کٲشرس شٲعرس متعلق یہ ونُن زِتٔمۍ کیاہ پُھٹرٲوۍ یم روایتی حد، چھ سراسر اپُز۔ بہ چھس نہ ہرگز تہ یہ ونان زِ یہندۍ موضوع کیاہ گژھۍ بدلٕنۍ بلکہ کتھ چھے اپروچچ تہ ِییٚتہ کُنہ کٲنسہ کٲشرۍ شٲعرن پنُن اپروچ بدلاونچ کوشش چھے کرمژ،سۅ چھے بذات خود لاگتھ تھاونہ آمٕژ کتھ باسان۔یہ چھ کٲملؔصٲبس متعلق تہ پزر۔اما پوز بہ ونہ تس صرف اکھ رومٲنی شٲعر۔۔۔۔اکھ کامیاب رومٲنی شٲعر۔مگر صرف یتے وننہ ستۍ چھنہ سون حق نکھہٕ وسان۔کٲملنہؔ انفرادی شاعرانہ شخصیژ نشہ أچھ وٹتھ تس صرف ررومٲنی شٲعر ونُن گیہ تس ستۍ ناانصافی۔سہ ییٚلہِ ۵۶۹۱عیسوی ہس منز پنٕنۍ "لوٕ تہٕ پروٕ"ہٮ۪تھ برونہہ کُن آو تٔمۍ کر ادبی حلقن منز زبردست وۅسہٕ درۅسہٕ پیدہ۔ظاہر چھ ز تتھ منز آسہ تمہ خصوصیژ یمو کنۍ کٲملؔ ادبی حلقن منز مقبول سپُد تہ واریاہو شاعرو کوٚر امی آیہ لٮ۪کھن شروع۔ کٲملؔ صابن ہووزیادٕ پہن نوٮ۪ر غزلن منز۔سہ گوو اکھ ورتٲو تٔمۍ غزلہ خٲطرٕ تمہ نشہ الگ زبان یۅسہ اوتانۍ امہ خاطرٕ مخصوص ٲس زاننہ یوان۔ دویم گوو تسند لہجہ تہ ترییم یہ زتمۍ ورتاوِ کٲشرِ غزلہ خاطرٕ نوِ بحرٕ۔شعرٕ زبانۍ متعلق اوس اوتانۍ یی خیال کرنہ یوان زِ یہ چھے عام زبانۍ نشہ بالکل الگ ورتاوچ زبان۔کاشرس منز پُھٹروو کٲملنؔ یہ بزم۔تمۍ یوٚدوے عامیانہ زبان استعمال کٔر نہ مگر شعرٕ زبان أنن عام کٲشرِ زبانۍ نکھٕ۔تسندٮ۪ن شعرن ہند تواتر چھ پرن وٲلس زنتہ جود کران۔یہ چھ پزر زِلفظن ہُند تووتُر تہ آہنگ ہیکہ تہ تمہ نے نشہ الگ ٲستھ تہ یتھ تہ ہیکہ نہ کانہہ انکار کٔرتھ زِ لفظن ہنز پرٛتھ کانہہ ترتیب تہ ترکیب چھے پنُن انفرادی معنے تھاوان۔ زبانۍ متعلق چھے کاملؔ صابٕنۍ یہ خصوصیت زِ شعر وننہٕ وقتہ چھنہ سُہ زبانۍ تہ لفظو موجوب ژھۅکان باسان۔تس چھے لفظن پٮ۪ٹھ حکمرانی ۔مگر یہ کران کران چھے کٲملؔ صابن لفظ ورتاونس منز فیاضی ہاومٕژ۔ییمہ ستۍ تسٕنزِ شاعریہ واریاہ ددارٕ چھ ووتمت۔سہ زن گوو شاعریہ ہُند حسن چھ اختصارییمہ خٲطر شاعر علامژن تہ استعارن کام چھ ہٮ۪وان۔تتھ برعکس چھ کٲملؔ صابٕنۍ یم صنایع تہنزِ شاعریہ منز زیچھرُک وجہ بنان۔نی تون تمۍ سٕنز کانہہ تہ نمایندٕ نظم۔مثالے"؛پریٚنۍ شاہراہ" دُور اکھ زیٖٹھ ،سرد،پریٚنۍ شاہراہ بے صدا،پُر سکون،پُر اسرار زاگہٕ سۅندر،حسین،ماگٕچ راتھ زیٖٹھ زن شرٛاونس اندردِگرس آسمان قد سفیدپھرٛستٕچ ژھاے سرد زن شامہٕ پٔتۍ بِہتھ تنہا یاونس پیرِ مرد کانٛہہ دِیہ نا پرٛتھ کانہہ مصرعہ اصل علامژ" پریٚنۍ شاہراہ" ہندۍتعریف۔گویا پریٚنۍ شاہراہ موضوع بناوتھ چھ شٲعر زیٹھۍ بیان گران۔ یتھے کنۍ چھے جنگُل،زیٖرو برج،نیلہٕ ناگ وغیرہ نظمہ تہ۔باسان چھ زِ کٲمل ؔ صاب چھ اکس نقطس پٮ۪ٹھ روزتھ مختلف خواب گران۔تسند تجربہ چھنہ آفاقیژ پٮ۪ٹھ فردس تانۍ بلکہ تمۍ سند سفر چھ فردٕ سندِ پٮ۪ٹھے شروع گژھان ۔حالانکہ"ژوٗنٹھۍپوش"تہ شہٕج بوٗنۍ" نظمن منز یودوے سہ تجربن ہنز اکھ اژھٮ۪ن ہانکل پیش چھ کران مگر یہ چھ عیاں ز یمن نظمن ہند پرٛتھ بند چھ صرف یہندس موضوعس Qualify کران۔امہ خصوصیژ کنۍ چھ وقتس کٲمل ؔ صابٕنۍ شعر سطحی باسان۔تتھی سطحی یمن موقعہ محل شعر ونتھ ہٮ۪کو۔ یہ کینژھا پٮ۪ٹھ کنہدرج چُھ تمیک اعتراف کر شاید پرٛتھ کانہہ۔یہ چھنہ ضروری زِ یمن کتھن کیاہ مانہ پرٛتھ کانہہ قبوح مگر یہ ونن والٮ۪ن پزن نہ واپسی،بے وق،مرثی ،زخمی بتاو وغیرہ ہشہِ نظمہ تہ مشراونہ یمن ہند پرتھ کانہہ مصرعہ بجایہ خود تجربچ مکمل تہ ژینہ ناوۍ شکل آسنہٕ علاوٕ تجربُک (یُس پورٕ نظمہ ہند چھ) اہم حصہ چھ۔گویا یہنز حیثیت چھے بجایہ خود مکل تہ اکہ مکمل جسمک الگ انٛگ۔ کٲملؔ صابُن زبان فیاضی سان ورتاونُک بیاکھ وجہ چھ تہند رومانی اپروچ۔ییمہِ کنۍ پرٛتھ کانہہ شعر زبردست طاقتور جذبن ہُند نتیجہ چھ تہ جذبن ہندس اتھ طوفانس منز چھ شاعرس لفظ تمہ نشہِ کم پایہ باسان یہ تس ونُن چھ۔تمہ کنۍ چھ سہ پتہٕ اورٕیور تھپہ دِتھ پرٛتھ کانہہ سہ ژھل ورتاوُن ییمہ کنۍ سہ پنننٮ۪ن جذبن باوَتھ ہیکہ کٔرتھ مگر تسند اند روٗن چھ پرٛتھ وِزِ تس یہ ژینہ وَن دوان زِ یہ کینٛژھا سہ ونُن چھ یژھان تہِ ہیوک نہ تمۍ ونتھ تہ توے چھ نوِ نوۍ بیان تہٕ صنایع تھُران۔اتہ چھ سہ واریاہس حدس تانۍ شبیہہ(image) ورتاونس منز کامیاب روزان۔امہ کنۍ وُچھو أسۍ یہ تہ زِ کٲملؔ صابنٮ۪ن اکثر شعرن منز چھ اسہ نٔنۍ پیکر گرایہ ماران باسان۔گویا یِم شعر پرنہٕ وقتہ چھے زنتہ سانٮ۪ن أچھن برونہہ کنہ یہنز عمل آسان۔ کاشرِ شاعری خاصکر غزلس منز یۅسہ بیاکھ اہم تبدیلی کٲملؔ صٲبن أنۍ سہ گوو یہ زِ محبوب سُند صیغہٕ ورتووتمۍ مونث۔تسند ونُن چھ: "میانٮ۪ن غزلن ہند محبوب چھ عام غزلن برعکس زنان۔مےٚ چھنہٕ پنُن محبوب مرد بناونس زنہے بروبری یوان۔اوٕکنۍ ہرگاہ یہ ریوایژ سٍتۍ بغاوت باسہ بہٕ چُھس أکس فطری جذبس برونٹھ کنہِ مجبور" کٲمل صابُن یہ نظریہ یودوے تسٕندِ خاطرٕ موافق آسہ تہِ تہٕ امہ لحاظہ چھنہٕ سہ تخلیق کار آسنہ کنۍ ریوایژن ہند غلام۔مگر سہ ییٚلہِ ذاتہٕ خاطرٕ محبوب سُند صیغہٕ مونث ورتاونس فطری چھ زانان خبر تسند خیال کیاہ چھ کلہم شاعری متعلق؟دویم یتہِ زِ یتھٕ کنۍ چھ شعرکۍ معنہِ ہُرنٕکۍ امکانات چھۅنان تہٕ شعرس چھ کم جہت باگہ یوان۔یہ چھ اکھ زیوٹھ بحث زِ محبوب گژھیا شاعری منز مذکر آسُن کنہٕ مونث۔ریوایژ کنۍ چھ مذکر تہٕ کٲملؔ صابُن اکثر جاین مونث ورتاوُن چھ تسند الگ انداز۔ کاشرِ غزلہٕ خاطرٕ ورتاوِ تمۍ تِمہ بحرٕ یم نہ اوتانۍ استعمال آسہٕ سپدان۔کاشُر غزل یُس سراسر ایرٲنی اثرٕ ستۍ بارسس آو تمہ خاطرٕ ورتاوِ کٲملؔ صابَن تِم بحرٕ یِم تمہ شعرٕ مزازچہِ آسہٕ یُس کشیرِ منزے محمود گامیؔ نہِ غزلہِ برونہہ رایج اوس سہ گوو حبہٕ خوتونہؔ ہندس غزلن تہ لُکہ بٲتن ہٕنز لے۔امہ علاوٕ ورتاوِ تمۍ تِم بحرٕ یِم نہ کاشرس منز ورتاونہ آسہٕ یوان،البتہ اردو تہٕ فارسی شاعری منز چھےٚ موجود ۔کٲملُن زیاد توجہ روٗد ژھۅچن بحرن کُن۔یمن عروضی تبدیلین پتہٕ کنہ چھ تمۍ سُند بوٚڈ بارٕ مقصد سہ سازُت پیدہ کرُن یُس تس برونہہ مشُن اوسُن ہیوتمُت۔یہِ چھ پزر زِ کاشرس منزچھ واریاہ تتھۍ شاعر وتھۍ متۍ یمن ساز نواز ونو مگر کٲملؔ چھ یمن سارنے برونہہ۔امہ سازیتُک یتیجہ چھ یہِ درامُت زِ پرن وول چھ معنے أکتھ کُن ترٲوتھ صرف شعرٕ کِس آہنگس حظ تُلتھ ہٮ۪کان۔اتہ چھ یہ ونُن ضروری زِ یہ آہنگ وۅتلاونہٕ خاطرٕ چھنہٕ کٲملنؔ صرف عروضی تبدیلیہ کرِ مژٕ بلکہ تمۍ چھ پرٛتھ کانہہ امکان ورتوومُت: نظر چھےٚ نظرِ ژٹان پن،خبر چھےٚ خبرِ بُچھان دِلن چھُ باندِ گوٚمُت رَتھ،أچھن چھےٚ لٔجمژ زوٗن ۔۔۔ ژِہس ژِہس چھےٚ بِہان تٮ۪مبٕر کٲژٕہن دی تن چُھ ساتھ ساتھ تٮ۪نگل وُدۍ پہر پہر چھُ دَزان ۔۔۔ مہ زان کھوٚت یُسے سَمدس تہٕ سُے چھُ چوبُک زن قدم قدم چھُ مےٚ وٲراگہٕ منزلس کُن گژھان نٲدمؔ،راہیؔتہٕ کٲملؔ یودوے اکے وقتچہ ترےٚ آوازٕ چھے اما پوٚز کٲمل چھ یمن دۅن نشہِ الگ وَتھ لبان۔یَتھ منز بقول حامدیؔ کاشمیرتخلیقی سرمستی چھے "سہ چھُ جذبس تہٕ فکرِ أندری خونہٕ کِس نارس منز وٮ۪گلٲوتھ نوِ صورٔژ گران تہ تمۍ سٕنز آواز چھے مارۍ منزرٕ،یاوٕگی تہٕ نورٕ موجوب اکہ نوِ لہجچ نشاندہی کران" (انہار،جلد۔ا۔شمارٕ۔۲صفہٕ۰۰۱) تاپہٕ ٹیوٚک پیوٚو یام شہلس ریہٚہ ہیٚژٕن ونتہٕ کُس پھۅلراوِ یَتھ سیٚکۍلس گولاب ۔۔۔ أکۍ جلن نصف رٲژ کوٚڈ پکھہِ واش چٹکہٕ مُژرنہٕ یوان برن پانے ۔۔۔ سۅ آرٕ وَل چھےٚ ریہے ریہٚہ وَدان"ہیو عشقو" وفا بچٲر چھُ ہاوان مژر،مژر چھُ دزان یہِ لَر تہٕ کانہِ لگاں کیُل،ہۅلَر تہٕ اڈۍ جہ فنا تہٕ پوشہِ پان پنُن بسترس سناں آسی کٲملؔ صابُن لہجہ چھ رنگدار تہٕ پاسل۔گۅڈنچی کَتھ چھے یہ زِ تس چھ باضابطہ پننہ وقتُک شعور۔تسند بیان چھ پننہِ شاعری متعلق" یہِ شعرٕ مزازہ نوٚو تہٕ جداگانہٕ۔یہ چھے اکہ خوددار زخمی مزازٕچ آواز تہٕ میانہ شاعری اندر اَکھ تازٕ وٲرِد مہمان" (لوہ تہٕ پروٕ ـ سرنامہٕ) یہ مزارٕ چھ تمے شعورُک نتیجہ یُس وُہمہ صدر ہندس أکس شاعرس آسُن گژھِ مگر کٲملؔ صابُن یہ بیان چھ تتھےٕ اکھ بیان یُتھ تسند کانہہ بدل نقاد تہِ دِتھ ہیکہ۔تٔمۍ سندس بیانس تمۍ سٕنزِ شٲعری منز وُچھنہ کرنہ روستےٕ پژھ کرٕنۍ چھنہٕ شوبان۔یہ زَن ونیُک تانۍ کینژو نقادو کوٚرتہِ۔سہ یِتھہ کنۍ زِ زمٲنی شعورس خاص کٔرتھ أزۍکِس دِتۍ تِمو کینہہ ناو۔مثلن قدرٕ روانہِ،تنہایی ،وٲراگ،دم پُھٹۍ ماحول وغیرہ۔مگر یُتے چھنہٕ زمانُک شعور۔سۅ شٲعری یَتھ منز امہ قسمُک اہتمام آسہِ چھے نہ ہرگز تہ خوشونۍ باسان۔اَتھ برعکس چھ کٲملٕنۍ ؔ تِم شعر سٮ۪ٹھےٕ خوبصورت یمن منز غیرشعوری پٲٹھۍ أزۍچہ حسیژ (Sensibility) ہُند بیان چھ: کٔمۍ دوٚپ ییٚتہِ چُھنہٕٕ آدٕمۍ بۅے یِم کیاہ ،ادٕ چھا سارے ژھایہ ٹِکٹہٕ لٲگِتھ تہ بند لفافن منٛز بے پتاہ خط چھِ ڈاکخانٕکۍ أسۍ خوددٲری ہُند احساس یوٚدوے کاشرِ رومٲنی شاعری منز کُنہِ کُنہِ نظرِ تہِ چھ گژھان مگر کاملؔ صٲبَن کھول اَتھ رنگ تہ یہِ بنییہ تہندِ کلامٕچ اکھ بٮ۪ن تہ خاص خصوصیت۔أتھۍ خوددٲری ہندس عالمس منز یِم شعر کٲملؔ صٲبَن ونۍمتۍ چھ تم چھ تمہ جد ید حسیژ ہندۍ پٔزۍ ٲیینہٕ دار یِم یَتھ سٲنس ماحولس وَیہ وٕنۍ چھ ییٚلہِ زن اَتھ متعلق باقےٕ کتھٕ یا شعر صرف لٲگتھ چھ باسان تھاونہٕ آمُت۔امہ خوددارانہ مزازٕ کۍ یِم کینہہ شعر وُچھو یمن منز محبوبس ستۍ کتھ باتھِ ہُند رویہِ تہٕ تس متعلق سونچن نہج برابر پننہِ زمانٕچ عکاسی چھ کران: را وِ ہی شَہہ تہٕ سورِ ہی دُبراے میانہِ شہرُک ہوا ژٕ چیٚیہِ ہَکھ گاش ۔۔۔ ہے لٔتی! یُتھنہٕ دِلس لولہٕ مٔژھیُل شوق گنی یِم وُشِنۍ کاڈ تہٕ پٲراو نہٕ یَتھ شہرس منٛز ۔۔۔ پکھ از سڑکن مینَو راد وۅلہٕ دۅنوَے رۅخصت تھاوَو محبوبس خطاب کرنُک طریقہ یُس کٲملنؔ گۅڈنچہِ پھرِ ورتووسہ چھُ بے تکلف۔تَتھ منز چھ عاشق تہ محبوب سٕندٮ۪ن مقامن تہٕ رُتبن ہُند تعلق ونہِ یوان،تَتھ منز چھ پانہٕ نیار،پرٛتھ کانہہ رازٕچ تہٕ نیازٕچ کتھ چھے موقعہ محلس منٲسب تہ عشقس منز دۅن درٮ۪ن موٲفق: امہِ کتھِ کٔرۍنِم وٲنجہِ گٔدۍ کیٛا سٲ نظرےٕ دِزِ ہے تور ۔۔۔ ہاوس کانچھان چٲنی شوٗب پانس تامَتھ چُھے اتہِ اور ۔۔۔ بہٕ آسہٕ پانہٕ ژےٚ روٚس کانٛہہ تہِ معاملے مۅکلیو ژٕ آسٕہَکھ مےٚ ورٲے یوٚد، مگر یہِ ما ؟ ون سٲ طنز یہٕ مزحُک رنگ چھ کٲملؔ نٮ۪ن واریہن شعرن منز نظرِ گژھان۔زندگی ہنزن خٲرجی حقیقژن تہٕ دٲخلی احساسن ہُند نا ہشر یتھ تضاد س زنم چھ دِوان تَتھ چھ کٲملسؔنِش طنزک تر درامُت۔تمس نِش چھِ خٲرجی حالات تٔمۍ سٕنزِ ذٲتی زندگی خاطرٕ کریٖٹھۍ ۔سہ چھ یمن سارنےٕ حالاتن پٮ۪ٹھ مجبور آسنہٕ کنۍ ٹسنہ کران۔انسانہ سٕنز حیثیت دُنیاہس منز یَتھ حدس تام بے معنہ(Absurd) چھے تمچ ممکن باوتھ چھے کٲملؔ سٕندٮ۪ن شعرن منز نظرِ گژھان۔موجودٕ حقیقیژ ستۍ تسُند رویہِ چھ منفی،سہ چھنہٕ عقیدن تہٕ نظرین ہُند غلام۔یہِ کینٛژھا سہ حقیقژ متعلق ونان چھ تہ چھ بے لاگ باسان۔لہذا چھ طنز تسٕندس کلامس منز حقیقت زاننُک اکھ کامیاب ذریعہ۔تمۍ سٕنزِ امہ ترایہ ہٕنز شاعری چھے کاشرس مزاحیہ ادبس منز امے کنۍ تٔھز مثال: اتھٕ سوُرِم ژوٚٹا نہٕ کانٛہہ درِدس اوٕ بہٕ اوسُس ہوا تُھران خٲلی ۔۔۔ گُلنار،طرح دار،مۅلٕلۍ شعر ہیٚیو ما کانژھا تہِ چھنی ہار، خریدار، ہیٚیو ما لیٖلام چھ لولس تہٕ دِیو بوٗلۍ دِیو بوٗلۍ ٹاکارٕ چھ سودا سرِ بازار ہیٚیو ما ۔۔۔ وُنہِ کٍتۍ ارماں،ژھاراں چھ درماں وُنہِ کٍتھ طوفاں،اسہِ نم چھ چاراں یِم سٲنۍ رہبر،وندٕ وۅگنٮ۪ن چھِ کھالان ۔۔۔ فرہاد حض چھُ اوسمتےٕ نا فلک جوان عشقس بلاے اور مَہ حض سن،نِباو حض ادٕ حض مُبارکےٕ چُھ،زمانس تہِ لوٚگ حمل وۅتھ حض مزٲرۍ برمجہِ شَہُل شام چھاو حض Humanisation of Artیعنے ادب عام زندگی ہندٮ۪ن بنیٲدی ضرورتن ستۍ ہشراونٕچ یۅسہٕ کوشش کٲملؔ صٲبَن پننہِ شاعری منز کٔرمٕژ چھے تَتھ یودوے کامیاب تریٖن ونو نہ مگر یہ ہَن چھ مانُن پٮ۪وان زِ محض ذٲتی شاعرانہٕ تجربن اکھ کلہم انسٲنی رنگ دِنس ستۍ چھ تسٕنزِ شاعری منز اکھ میچھر پیدہ کوٚرمُت: رزِ پٮ۪ٹھ پیوٚو قدم تہٕ بُچھ سرپھن کٍژ ٲوِج پنٕنۍ حیات بنے۔ ***